**CONTES BREUS**

**TEMPS DIFÍCILS**

Pere Calders: *Tot s'aprofita.*

L'Edat Mitjana va ésser una època conflictiva. La donzella comtal (que no tenia la vista massa fina) va estendre els braços per rebre a cor obert una cosa voladora que li semblava un colom. Però en realitat era una fletxa disparada per un rei que estava renyit amb el seu pare, i la donzella caigué sense comprendre res de res.

**LA GÈNIA**

Pep Albanell

Estava dintre una ampolla de Coca-Cola que vaig trobar a la platja. En destapar-la va sortit. Duia cua. Passat això de la cua, feia gràcia: era una noia ben maca. I anava vestida com una odalisca: tot transparent. deia que era màgica i que estava a les meves ordres, però ca. Li vaig demanar que em toqués la rifa, que m'augmentessin el sou, que no tingués mai més mal de queixal, que jo tingués allò que en diuen "glamour"... Re. Ni un plat de vedella estofada amb murgues, va saber fer-me. Molt moure la cua, moltes paraules estranyes, moltes posturetes i re més. Es devia haver esbravat la màgia després de tants anys d'estar tancada dintre l'ampolla. O potser se li havia passat. Vés a saber. A la fi em va confessar que s'havia enamorat de mi i que quan s'enamoren, les gènies, perden la màgia pel dellonses, pel forat de l'alegria, oi?, entesos! Ho vam mirar d'arreglar però no, no vam arreglar re. Va quedar prenyada. Jo no sabia què fer. Al cap de nou mesos va parir una ampolla de Coca-Cola de propaganda. I es va escapar amb un marxant de vetes i fils que tenia un mostatxo així de gros. Només enyoro la cua. Però em queda l'ampolleta de Coca-Cola. La tinc damunt de la calaixera.

**IN THE AIR TONIGHT**

Rafael Vallbona

Un carnisser de València, que de sempre havia estat una persona de molt de casa seva, fins i tot abans de casar-se amb la fallera major de l'any 1965, va començar de sobte i sense justificació aparent a sortir tot sol de nit.

Quan a la seva dona li va començar a pujar la mosca al nas per les constants absències nocturnes del seu marit i va decidir seguir-lo allà on anés, no va saber descobrir res d'especial en el comportament del carnisser que justifiqués aquelles sortides de nit.

No se'l veia anar a cap dels bars de moda, ni a les discoteques, ni tan sols se'l veia anar amb ningú i molt menys amb una dona. El carnisser i marit d'aquesta aventura tan tràgica com real es limitava a passejar a prop del llit del riu, amunt i avall una vegada i una altra.

Quan un divendres va arribar a casa a les tres tocades de la matinada i la seva dona li va preguntar, amb una indignació mal dissimulada, el perquè d'aquelles llargues i constants sortides nocturnes, el carnisser, feliç, només va dir que volia sentir-se dins l'aire de la nit.

Després de perdre el judici per divorci, l'home va tancar la carnisseria i va emigrar a països més ventilats.

**LA LLEGENDA DE CARLEMANY**

Italo Calvino

L'emperador Carlemany es va enamorar, sent ja vell, d'una noia alemanya. Els nobles de la cort estaven molt preocupats perquè el sobirà, posseït d'ardor amorós i oblidat de la dignitat real, descurava els assumptes de l'Imperi. Quan la noia va morir sobtadament, els dignataris van respirar alleujats, però per poc temps, perquè l'amor de Carlemany no havia mort amb ella. L'Emperador, que havia fet dur a la seva estança el cadàver embalsamat, no volia separar-se d'ell. L'arquebisbe Turpín, espantat d'aquesta macabra passió, va sospitar un encanteri i va voler examinar el cadàver. Amagat sota la llengua morta va trobar un anell amb una pedra preciosa. Així que l'anell va estar en mans de Turpín, Carlemany es va apressar a donar sepultura al cadàver i va bolcar el seu amor en la persona de l'arquebisbe. Per a escapar de la compromesa situació, Turpín va llançar l'anell al llac de Constança. Carlemany es va enamorar del llac Constança i no va voler allunyar-se mai més de les seves ribes.

**PARLAVA I PARLAVA...**

Max Aub

Parlava, i parlava, i parlava, i parlava, i parlava, i parlava, i parlava. I vinga parlar. Jo sóc una dona de la meva casa. Però aquella criada grossa no feia més que parlar, i parlar, i parlar. Estigués jo on estigués, venia i començava a parlar. Parlava de tot i de qualsevol cosa, el mateix li donava. Acomiadar-la per això? Hagués hagut de pagar-li els seus tres mesos. A més hagués estat molt capaç de llençar-me un mal d'ull. Fins en el bany: que si això, que si allò, que si el de més enllà. Li vaig ficar la tovallola a la boca perquè callés. No va morir d'això, sinó de no parlar: se li van rebentar les paraules per dintre.