**Llegim poesia. Coneguem l’obra d’alguns poetes catalans**

**Activitat 1.** Llegiu atentamentaquest poema de Salvador Espriu. Després, contesteu les preguntes que trobareu a continuació:

**La pell de brau**

A vegades és necessari i forçós

que un home mori per un poble,

però mai no ha de morir tot un poble

per un home sol:

recorda sempre això, Sepharad.

Fes que siguin segurs els ponts del diàleg

i mira de comprendre i estimar

les raons i les parles diverses dels teus fills.

Que la pluja caigui a poc a poc en els sembrats

i l´aire passi com una estesa mà

suau i molt benigna damunt els amples camps.

Que Sepharad visqui eternament

en l´ordre i en la pau, en el treball,

en la difícil i merescuda

llibertat.

Salvador Espriu

1. El poeta s’adreça a algú o a alguna cosa en aquest poema. A qui?
2. Busca en un diccionari què és “Sepharad”.
3. Espriu creu que hi ha alguna cosa que és inevitable. Quina és?
4. Què és el que ell creu que mai ha de produir-se?
5. Sabries relacionar aquestes paraules amb allò que saps sobre la història més recent d’Europa?
6. Què és el que Sepharad ha de comprendre i estimar?
7. Què desitja el poeta per a Sepharad?

**Activitat 2.** Llegiu atentament aquest poema de Joan Maragall. Contesteu les preguntes que trobareu a continuació.

**La vaca cega**

Topant de cap en una i altra soca,

avançant d'esma pel camí de l'aigua,

se'n ve la vaca tota sola. És cega.

D'un cop de roc llançat amb massa traça,

el vailet va buidar-li un ull, i en l'altre

se li ha posat un tel: la vaca és cega.

Ve a abeurar-se a la font com ans solia,

mes no amb el ferm posat d'altres vegades

ni amb ses companyes, no; ve tota sola.

Ses companyes, pels cingles, per les comes,

el silenci dels prats i en la ribera,

fan dringar l'esquellot, mentres pasturen

l'herba fresca a l'atzar... Ella cauria.

Topa de morro en l'esmolada pica

i recula afrontada... Però torna,

i baixa el cap a l'aigua, i beu calmosa.

Beu poc, sens gaire set.

Després aixeca al cel, enorme, l'embanyada testa

amb un gran gesto tràgic; parpelleja

damunt les mortes nines i se'n torna

orfe de llum sota del sol que crema,

vacil.lant pels camins inoblidables,

brandant llànguidament la llarga cua.

Joan Maragall

1. La vaca que descriu Joan Maragall és cega. Busca tots els versos en què es faci referència a aquesta particularitat física.
2. Per què la vaca s’ha tornat cega?
3. Què no pot fer aquesta vaca cega amb les altres companyes?