Unitat 4. Comunicació

**LA NOTÍCIA PERIODÍSTICA**

Llegeix atentament aquesta notícia.

**Pau Gasol debuta en l’*all stars* de la NBA**

(Titular)

**Pau Gasol ha debutat la matinada d’avui, al Toyota Center de Houston, com a primer jugador espanyol en el partit de les estrelles de la NBA**

(Entrada)

Marta Camps

Houston

L’ala pivot Pau Gasol ha passat a la història de l’esport com a primer espanyol que juga el partit de les estrelles de la NBA. Gasol ha jugat amb l’equip de la Conferència Oest i, tot i que han perdut 122 a 120 davant de la de l’Est, ha estat el màxim rebotejador del partit, amb 12 rebots.

Gasol, que el dia abans del partit patia una infecció de coll, ha pogut recuperar-se a temps. Cinc minuts abans que s’acabés el primer temps, el seu entrenador l’ha cridat i ha entrat en substitució del jugador Tracy McGrady. El jugador ha demostrat en tot moment la seva vàlua i, encara que no ha marcat cap punt, ha estat un dels millors jugadors del partit en l’apartat defensiu.

(Cos)

Tots sabem que una notícia és un text que apareix en els mitjans de comunicació escrits (diaris) i que ens informa d’un fet de’actualitat, de qualsevol àmbit (política, economia, successos, esport, cultura...), de manera objectiva.

Tota notícia té una estructura:

**TITULAR (títol i subtítol)**: és la part que encapçala la notícia i anuncia de forma breu la informació més important. El titular ha d’acomplir dues funcions:

Anunciar la informació més important

Despertar l’interès del lector per la notícia

**ENTRADA**: és el primer paràgraf de la notícia i condensa en poques línies tota la informació. Quan el lector llegeix l’entrada ha d’acabar coneixent la informació bàsica sense que li calgui continuar amb la lectura. Acostuma a destacar-se amb un tipus de lletra més gran o d’un estil diferent (normalment en negreta)

Per tal que una entrada informi de manera completa ha de respondre les preguntes següents:

Qui? Què? Quan? On?

De vegades, l’entrada pot respondre també a les preguntes **Com?** i **Per què?** , però normalment, aquesta informació la trobem al llarg del cos de la notícia.

**COS**: és la part de la notícia on es desenvolupa , ampliant i detallant la informació, allò que ja s’ha anunciat a l’entrada. En el cos de la notícia s’hi afegeix informació complementària (antecedents, conseqüències...), que ajuden a entendre-la millor. Quan es redacta el cos de la notícia se segueix un ordre de major a menor interès (**estructura de piràmide invertida**). A l’inici s’explica el més important i al final s’hi afegeix la informació secundària.

Completa ara aquesta informació referent a la notícia anterior:

|  |  |
| --- | --- |
| **QUI** |  |
| **QUÈ** |  |
| **QUAN** |  |
| **ON** |  |

Quina informació complementària s’afegeix en el cos?

Quin ordre d’importància se segueix? Justifica-ho.

1. Llegiu atentament aquesta notícia i contesteu les preguntes que trobareu a continuació.

###### Catalunya frega el 50% de reducció que s’ha marcat com a repte la Unió Europa entre el 2000 i el 2010

## La mortalitat baixa un 43% des del 2000, però es doblen les mort en moto el 2007

##### Una de freda i una de calenta. La mortalitat a les carreteres catalanes ha disminuït un 43% des de l’any 2000 i se situa a set punts de l’objectiu de la Unió Europea per a l’any 2010, però en el que portem d’any únicament ha baixat un 2% perquè s’ha doblat la sinistralitat dels motoristes

Segons el Servei Català de Trànsit (SCC), amb les últimes dades disponibles, referents al 8 de novembre, la mortalitat a les carreteres catalanes ha baixat des de l’any 2000 un 42,8%, molt a prop del 50% de reducció que s’ha marcat com a repte la Unió Europea per a la dècada compresa entre els anys 2000 i 2010.

En concret, entre l’1 de gener i el 8 de novembre de l’any 2000 havien mort a les carreteres catalanes un total de 528 persones, mentre que en el que portem d’aquest any el nombre de morts s’ha reduït fins als 302.

Moren més motoristes

Aquest descens de la mortalitat encara seria més acusat si en el que portem d’aquest any no s’haguessin duplicat les morts de motoristes a les carreteres catalanes, ja que s’ha passat de 34 morts l’any passat a 68 en aquest.

Segons les dades de trànsit, la mortalitat aquest any s’ha reduït únicament un 2% respecte l’any 2006, en passar de 308 a 302 morts. En els casos de vehicles de quatre rodes, la reducció ha estat d’un 10%, mentre que, en canvi, en els motoristes la sinistralitat ha augmentat el 100%.

Amb les dades definitives a final d’any, el 2000 van morir a les carreteres catalanes un total de 622 persones, mentre que en l’any 2006 va haver 357. El 2001 hi va haver 545 morts; l’any 2002, 553; un any després, 513; el 2004 van ser 435; i l’any 2005, 400.

En el que portem d’any, la mortalitat a les carreteres ha mantingut una tendència a la baixa, si bé amb repunts a l’alça registrats els mesos de març, juliol, agost, setembre i octubre.

En concret, al gener hi va haver deu morts menys que el primer mes de 2006 (en passar de 26 a 16; al gener de l’any 2000 hi havia hagut 45 morts), al febrer hi va haver 26 morts (els mateixos que l’any anterior; l’any 2000 en van ser 51), i al març hi va haver 42 (sis més que l’any anterior i sis menys que l’any 2000).   
  
A l’abril, el descens en la mortalitat va ser de 12 persones respecte al mateix mes de l’any anterior i 34 menys que en l’abril de 2000; al maig hi va haver tres morts menys que el 2006 i 14 menys que el 2000; i al juny hi va haver dues morts menys que en el mateix mes de l’any passat i 22 menys que el 2000.   
  
Durant els tres mesos d’estiu la situació va empitjorar respecte a l’any anterior, ja que entre juliol, agost i setembre d’aquest any van morir un total de 102 persones, davant les 97 registrades a l’estiu de l’any passat.

No obstant això, les dades d’aquest estiu són millors que les del de 2000, quan en total van morir a les carreteres catalanes 175 persones, 73 més que ara.   
  
Finalment, en el mes d’octubre d’aquest any hi va haver 41 morts, 12 més que el mateix mes de l’any anterior i 21 menys que a l’octubre de 2000.

*Avui* , 11 de novembre de 2007

a. Quin ha estat el percentatge de reducció de les morts en carretera des del 2000?

b. Quin és el percentatge de reducció de morts en carretera que s’ha marcat la Unió Europea per al 2010?

c. Quin és l’organisme oficial que aporta les dades sobre sinistralitat en carretera a Catalunya?

d. Segons la notícia, quin és el tipus de conductors que han patit més accidents?

e. En concret, quantes morts de motoristes hi va haver el 2006 i quantes n’hi ha hagut el 2007?

f. Quins mesos han estat els pitjors pel que fa a la sinistralitat dels motoristes?

g. Malgrat tot, respecte de quin any han millorat les dades per mort en carretera dels motoristes?

2. Llegeix aquesta notícia i respon les preguntes que segueixen.

# Nova York, capital mundial de la marató

M.G.

### NOVA YORK

El passat diumenge, 37.000 atletes de 100 països van recórrer els 42,195 quilòmetres de la marató de Nova York, que arribava a la 36a. Edició.

Enguany s’ha batut el rècord dels incentius econòmics, amb un premi de 110.000 euros per a l’atleta guanyadora (25.000 més que els destinats a l’home més ràpid). Aquest premi va ser per a la letona Jelena Prokopcuka. En la categoria masculina, Nova York va reunir en aquesta edició els millors maratonians de la seva història i, segons els experts, els millors d’una cita no olímpica, fet que demostra el poder de convocatòria d’una cursa en què les estrelles són esperonades amb generoses recompenses que els organitzadors mantenen en secret. Entre les celebritats que hi participen cal destacar l’exciclista i set comps vencedor del Tour de França, Lance Amstrong.

a. Assenyala el titular d’aquesta notícia. Quins aspectes en remarcaries?

b. Com es destaca l’entrada respecte de la resta de la notícia? Explica també que ens diu i per què.

c. Assenyala el cos de la notícia. Com està organitzat?

3. @En parelles, entreu a la pàgina web [www.avui.cat](http://www.avui.cat) que correspon a l’edició digital del diari *Avui*. Entreu a l’apartat d’”Actualitat” i trieu una notícia.

Digueu quin és el titular

Responeu a les preguntes ***QUI? QUÈ? QUAN? ON?***

Digueu quina informació complementària es dóna en el cos de la notícia.